**Dôvodová správa**

**A. Všeobecná časť**

Návrh ústavného zákona, ktorým sa mení a dopĺňa ústavný zákon č. 357/2004 Z. z. o ochrane verejného záujmu pri výkone funkcií verejných funkcionárov v znení ústavného zákona č. 545/2005 Z. z. (ďalej len „návrh ústavného zákona“), sa predkladá v nadväznosti na Programové vyhlásenie vlády Slovenskej republiky a vládou Slovenskej republiky schválenú Koncepciu reformy daňovo-odvodového systému, na základe ktorých si vláda Slovenskej republiky dala za cieľ zavedenie inštitútu superhrubej mzdy.

     Navrhovanou úpravou sa zavádzajú nevyhnutné zmeny súvisiace so zákonom o úprave príjmu zo závislej činnosti a o zmene a doplnení niektorých zákonov z dôvodu zrušenia povinnosti zamestnávateľa platiť poistné na verejné zdravotné poistenie, príspevok na starobné dôchodkové sporenie a poistné na sociálne poistenie s výnimkou úrazového poistenia, v dôsledku čoho sa táto povinnosť presúva v upravenej forme na zamestnancov, a to prostredníctvom úpravy príjmu zo závislej činnosti zamestnancov v kontexte realizácie reformy daňovo-odvodového systému, ktorej prvá fáza sa realizuje k 1. januáru 2012. Vzhľadom na vyššiu právnu silu nemôže byť predmetný ústavný zákon súčasťou súboru zákonov, ktoré sú novelizačnými článkami pripojenými k návrhu zákona o úprave príjmu zo závislej činnosti, ktorými sa novelizujú zákony dotknuté zavedením inštitútu superhrubej mzdy. Preto je predkladaný samostatne, avšak jeho schválenie môže nasledovať až po schválení návrhu zákona o úprave príjmu zo závislej činnosti a o zmene a doplnení niektorých zákonov.

     Návrh ústavného zákona je v súlade s Ústavou Slovenskej republiky, medzinárodnými zmluvami, ktorými je Slovenská republika viazaná a ostatnými predpismi, tvoriacimi právny poriadok Slovenskej republiky.

**Doložka**

**vybraných vplyvov**

**A.1. Názov materiálu:** Návrh ústavného zákona, ktorým sa mení a dopĺňa ústavný zákon č. 357/2004 Z. z. o ochrane verejného záujmu pri výkone funkcií verejných funkcionárov v znení ústavného zákona č. 545/2005 Z. z.

**Termín začatia a ukončenia PPK:** 17.6.2011-23.6.2011

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Žiadne | Negatívne |
| 1. Vplyvy na rozpočet verejnej správy |  | x |  |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | x |  |
| 3. Sociálne vplyvy |  | x |  |
| – vplyvy na hospodárenie obyvateľstva, |  |  |  |
| – sociálnu exklúziu, |  |  |  |
| – rovnosť príležitostí a rodovú rovnosť a vplyvy na zamestnanosť |  |  |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |

**A.3. Poznámky**

Návrh ústavného zákona nemá vplyv na rozpočet verejnej správy. Navrhovaná právna úprava nemá vplyv na rozpočty obcí a rozpočty vyšších územných celkov a nezakladá ani nároky na pracovné sily a organizačné zabezpečenie. Materiál nemá finančné vplyvy, sociálne vplyvy a vplyvy na podnikateľské prostredie a na informatizáciu spoločnosti. Materiál nemá vplyv na životné prostredie.

**A.4. Alternatívne riešenia**

Bezpredmetné.

**A.5. Stanovisko gestorov**

Ministerstvo životného prostredia nemá k doložke vplyvov žiadne pripomienky.

Pripomienky ostatných gestorov boli zapracované.

**Doložka zlučiteľnosti**

**právneho predpisu s právom Európskej únie**

**1. Predkladateľ právneho predpisu:** vláda Slovenskej republiky

**2. Názov návrhu právneho predpisu:** Návrh ústavného zákona, ktorým sa mení a dopĺňa ústavný zákon č. 357/2004 Z. z. o ochrane verejného záujmu pri výkone funkcií verejných funkcionárov v znení ústavného zákona č. 545/2005 Z. z.

**3. Problematika návrhu právneho predpisu:**

a) nie je upravená v práve Európskej únie

b) nie je obsiahnutá v judikatúre Súdneho dvora Európskej únie.

**Vzhľadom na vnútroštátny charakter navrhovaného právneho predpisu je bezpredmetné vyjadrovať sa k bodom 4., 5. a 6. doložky zlučiteľnosti.**

**B. Osobitná časť**

**K článku I:**

K bodu 1

Navrhuje sa legislatívna zmena súvisiaca so skutočnosťou, že v uvedenom ustanovení bola Všeobecná zdravotná poisťovňa uvedená ešte ako verejnoprávna inštitúcia. S účinnosťou od 1.7.2005 sa transformovala na akciovú spoločnosť so 100% majetkovou účasťou štátu, na základe čoho môže byť podriadená pod ustanovenie písm. zb).

K bodu 2

V ustanovení je realizovaná zmena veličiny minimálnej mzdy na novú veličinu, a to životné minimum. Zmena sa realizuje v prípadoch, ktoré nesúvisia s odmeňovaním. Výpočet bol zrealizovaný ako 35 x 317 / 189,83 = 58,45 so zaokrúhlením na dve desatinné miesta nahor.

K bodom 3 až 6

Vzhľadom na zvýšenie mesačného platu na superhrubú úroveň je potrebné násobky pre výpočet pokuty vydeliť koeficientom 1,344 so zaokrúhlením na dve desatinné miesta nahor.

K bodu 7

Dopĺňajú sa prechodné ustanovenia súvisiace s potrebou prepočítať príjmy zo závislej činnosti dosahované v období pred 1. januárom 2012 na superhrubú úroveň za účelom neutrálneho poistnomatematického prepočtu.

**K článku II:**

     Účinnosť ústavného zákona sa navrhuje na 1. januára 2012.

Bratislava 19. augusta 2011

**Iveta Radičová v.r.**

predsedníčka vlády

Slovenskej republiky

**Jozef Mihál v.r.**

podpredseda vlády a minister práce,

sociálnych vecí a rodiny Slovenskej republiky